Odense Adresse-Contoirs Efterretninger, 1847-01-06
22. En Skrivelse fra den antagne Veimester Kammerjunker Oldenburg, hvori han paa Grund af at han nu i 2 Maaneder har lidt af Sygdom og det vilde falde ham besværligt at befatte sig med de Udtællinger der staae tilbage for Veiarbeiderne fra forrige Aar, anmoder om at disse maatte foranstaltes paa anden Maade, hvorimod han forventer snart at kunne aflægge Regnskab og forestaae de øvrige Forretninger. Da Proprietairerne Langkilde, Bülow og Dons vare villige til at paatage sig de omhandlede Udbetalinger saa bestemtes, at de fornødne Beløb udbetales dem efter Reqvisition til Amtet. 23. Amtsraadet var enigt i, efter Begjæring fra Veiopsynsmand Rasmussen paa Langeland for Aaret 1847 at tillægge ham et Sallair af 300 Rbd. istedetfor de hidtil erholdte 250 Rbd. Ligeledes tilstodes Veibetjent Morten Andersen, istedetfor som hidtil 230 Rbd., for Aaret 1847: 250 Rbd. 24. Udskrivningsbidraget til Amtsrepartitionsfondet bestemtes som almindeligt til Veindgifterne, hvorunder er indbefattet Bidraget til Landets almindelige Veikasse til 1 Rbd. 32 s. pr. Tønde Ager= og Eng, og 64 s. pr. Tønde Skov og Mølleskylds Hartkorn, og til de øvrige Udgifter vare Amtsraadets Medlemmer undtagen Amtmanden af den Formening, at man i dette Aar, paa Grund af det havende Overskud, kunde nedsætte Bidraget til 36 s. pr. Tønde Ager og Eng og 18 s. pr. Tønde Skov= og Mølleskyld, da man ikke fandt tilstrækkelig Grund til at lade Overskuddet blive ved at stige i det Forhold det har viist sig de Aar Amtsraadet har havt med det at bestille. Amtmanden maatte hertil bemærke, at det ifølge den ved det Kongelige Rentekammers Skrivelse af 15 Mai 1830 communicerede allerhøieste Resolution af 14 April næstforhen, er paalagt Amtmændene at sørge for at der, naar Fondet, uden at der udskrives et større Bidrag end det normerede af 64 s., har Overskud, der da gjøres et passende Jndskud i Statsgjældskassen til Forretning til Fordeel for Fondet, for at kunne benyttes til forefaldende særdeles Udgifter, eller til at lette Udskrivningsbidraget naar saadanne Aar skulle indtræffe, at en Nedsættelse i Bidraget vilde være nødvendig for Yderne, og han maatte derfor holde for, at det for Tiden vilde være rettere, at indsætte det Overskud der kunde undværes, i Statsgjældskassen til Forretning end at nedsætte Bidraget, da dette under nærværende Conjuncturer, ikke kan være byrdefuldt for Yderne. - Proprietair Langkilde udbad sig Tilladelse til at bemærke, at da Regnskabet for Aaret 1845 udviser, at samtlige Udgifter for Amtsrepartitionsfondet, med Undtagelse af Udgifterne til Veivæsenet og den almindelige Veikasse ikkun udgjorde 8885 Rbd. 52 s., hvilken Summa kan udredes med de hidtil reparterede 36 s. pr. Tønde Hartkorn, og der endda ikke er blevet ubetydeligt Overskud, saa maatte han være af den Formening, at man og Fremtiden kan udrede Fondets Udgifter med den samme Paa ligning, uden at angribe den havende Beholdning af nogen Betydenhed; han maatte derfor for sit Vedkommende være af den Formening, at Udskrivningen af 36 s. pr. Td. Hartkorn til samtlige Udgifter, maatte være tilstrækkelig. Forøvrigt maatte han ogsaa antage, at § 32 i Communalanordningen af 13 August 1841, 1ste, 2den og 4de Post maa have gjort nogen Modification i den af den ærede Formand paaberaabte Kongelige Resolution. Raadets øvrige Medlemmer, med Undtagelse af Formanden, tiltraadte det af Langkilde tilførte. Man blev forøvrigt enigt i, at udsætte Bestemmelsen om hvorvidt nogen Deel af den havende Beholdning kan indsættes til Forretning, indtil Regnskabet for 1846 er aflagt. 25. Amtsraadets Medlemmer, med Undtagelse af Amtmanden, havde forfattet en Skrivelse til det Kongelige Rentekammer, ledsaget med et af dem foranstaltet Kort over Veien ved Ringe Kro. (See Forhandlingerne i Mødet den 13 Nov. 1845 No. 26, og i Mødet den 29 Octbr. 1846 No. 4) hvorefter de formeente at den af Rentekammeret ved Jngenieurcorpsets Veidirection foranstaltede Undersøgelse af den paaklagede Sag, om at Vognladen ved Kroen, var opført paa en Deel af den grundforbedrede Landevei, ei var aldeles paalidelig; hvilken Skrivelse tilligemed Kortet blev afleveret til Amtmanden, med Begjering om at indsende samme til Collegiet. Skrivelsen lyder saaledes: "J Anledning af den ved Ringe Kro, paa Landeveien imellem Svendborg og Odense opførte nye Vognlade og de af Capitain Recke derover forfattede hinanden modsigende 2de Korter, androg Amtsraadet i Mødet den 13 Novb. 1845 paa at det Høikongelige Rentekammer ved en kyndig og upartisk Landinspecteur vilde lade berørte 2de Korter undersøge eller lade et nøiagtig Kort over den paagjeldende Vei og Bygning optage. Jstedet herfor overdrog det Høikongelige Rentekammer til den dirigerende Stabsofficier for Jngenieurcorpsets Veitjeneste, Major v. Schlegel, at tage de locale Forhold i Øiesyn og derefter afgive sin Betænkning over Sagen. Hvorvidt nu Localiteterne have været Hr. Major v. Schlegel rigtig paaviste, maa staae derhen, men Amtsraadets Medlemmer have ligesaalidet fundet dem tilfredsstillede ved Hr. Major v. Schlegels Betænkning som ved Hr. Capitain Reckes Korter og have derfor ved en kongelig beskikket Landmaaler ladet optage et nøiagtigt Situationskort over Landeveiens Løb, saavel førend som nu efter den ny Vognlades Opførelse og dennes Beliggenhed, efter Paaviisning af 3 i Ringe Sogn boende, med Localiteterne bekjendte Mænd, af hvilke den ene, Huusmand Rasmus Hansen, har tjent i Kroen i mange Aar. Det vil herved være indlysende, at Major Schlegels Betænkning er ikke meere paalidelig end begge Capitain Reckes Korter, og in Specie at det ikke, som Major Schlegel formener, er nogle Tommer" men virkelig 5 Alen, at Laden er bygget ind over Veigrøvten og Veirabatten, ligesom det og vil skjønnes, at der ikke var nogen Nødvendighed tilstede, til at lægge Laden med den nordre Ende, - om hvilken der stedse kun har været Spørgsmaal - saa langt ind paa Veien. Uden at Amtsraadet skal andrage noget videre i denne Sag, undlader det dog ikke hermed at tilstille det høikongelige Rentekammer berørte af Landmaaler Theill forfattede Situationskort, med en derover under 30 f. M. afgiven Forklaring, overladende det iøvrigt til det høie Collegii Bedømmelse, hvad Tillid der kan haves saavel til Capitain Reckes Erklæringer, som til Major Schlegels derover afgivne Betænkning Svendborg Amtsraad, Nyborg den 1 Februar 1847. Ahlefeldt Laurvigen. Bülow. Holsten Lehn. Selmer. Langkilde. Høyer. Dons